[{"text_idx": "#000005", "text": "Mae heddiw\u2019n Ddiwrnod Amgylchedd y Byd. Dan y thema \u2018Dim ond un ddaear\u2019 rydym am rannu a\u0302 chi\u2019r daith y mae\u2019r Comisiwn Brenhinol yn mynd arni er mwyn bod yn sefydliad mwy cynaliadwy a gwyrdd."}, {"text_idx": "#000006", "text": "Yn o\u0302l yn 2019, aethom ati i sefydlu ein Grw\u0302p Cenedlaethau\u2019r Dyfodol gyda chynrychiolwyr o bob rhan o\u2019r sefydliad yn gweithredu fel hyrwyddwyr materion gwyrdd. Mae\u2019r Grw\u0302p wedi\u2019i enwi ar o\u0302l Deddf Llesiant Cenedlaethau\u2019r Dyfodol (Cymru) 2015, sef deddfwriaeth flaengar sy\u2019n pennu 7 o nodau llesiant (gweler y diagram isod) sydd gyda\u2019i gilydd yn darparu gweledigaeth gyffredin ar gyfer gwella llesiant cymdeithasol, economaidd, amgylcheddol a diwylliannol Cymru."}, {"text_idx": "#000009", "text": "\u2018mae\u2019r Ddeddf yn cyflwyno \u2018egwyddor datblygu cynaliadwy\u2019 ac mae\u2019n egwyddor yr ydym yn ymdrechu i\u2019w dilyn. Yn syml, mae angen i unrhyw benderfyniad yr ydym yn ei wneud ystyried yr effaith ar bobl sy\u2019n byw yng Nghymru yn awr ac yn y dyfodol.\u2019"}, {"text_idx": "#000010", "text": "Un elfen bwysig o waith y Grw\u0302p yw edrych ar ffyrdd o wella ein perfformiad amgylcheddol a\u2019n cynaliadwyedd. Rydym yn deall bod ein gweithrediadau pob dydd yn cael effaith ar yr amgylchedd, sy\u2019n codi\u2019n bennaf o ddefnyddio adnoddau, teithio a chynhyrchu gwastraff. Rydym wedi ymrwymo i wella ein perfformiad amgylcheddol yn barhaus, lleihau ein ho\u0302l troed carbon a gweithio tuag at nodau datblygu cynaliadwy. I\u2019r perwyl hwnnw, rydym wedi creu Cynllun Gweithredu Amgylcheddol a byddwn yn lleihau ein heffeithiau niweidiol ar yr amgylchedd drwy:"}, {"text_idx": "#000011", "text": "Sicrhau cydymffurfiaeth a\u0302\u2019r holl ddeddfwriaeth, yr holl safonau a\u2019r holl rwymedigaethau cydymffurfio perthnasol eraill sy\u2019n gysylltiedig a\u0302\u2019r amgylchedd;Rheoli gwastraff trwy leihau, ailddefnyddio a hyrwyddo ailgylchu;Lleihau effaith ein defnydd o ynni, dw\u0302r a phapur ar yr amgylchedd;Lleihau ein defnydd o gynnyrch plastig untro os gellir osgoi ei ddefnyddio a gweithio tuag at sefyllfa lle nad yw cynnyrch plastig o\u2019r fath yn cael ei ddefnyddio o gwbl;Hyrwyddo mentrau trafnidiaeth gynaliadwy ac annog y defnydd o gyfleusterau fideogynadledda a thelegynadledda;Ceisio cynnal a gwella bioamrywiaeth i\u2019r graddau y mae hynny\u2019n gyson a\u0302 chyflawni ein swyddogaethau\u2019n briodol, a hybu cydnerthedd ecosystemau wrth wneud hynny;Ymgorffori cynaliadwyedd yn ein gweithdrefnau caffael;Codi ymwybyddiaeth o\u2019r newid yn yr hinsawdd a\u2019r angen i addasu, gan gydweithio ac annog cydweithio a gweithredu ar draws y sector amgylchedd hanesyddol;Pennu amcanion a/neu dargedau amgylcheddol ac adrodd ynghylch cynnydd bob blwyddyn."}, {"text_idx": "#000015", "text": "\u2018Mae\u2019r beic yn galluogi pobl i wneud teithiau byr o amgylch y dref ar gyfer cyfarfodydd neu waith, neu fynd allan am awyr iach i hybu eu lles. Rydym yn darparu un neu ddwy helmed, siaced lachar, bagiau bach a chlo fel bod y cyfan mor ddefnyddiol a diogel ag sy\u2019n bosibl a bod y staff yn ddiogel ac yn hawdd eu gweld tra byddant ar y beic. Rydym wedi prynu fersiwn o\u2019r e-feic sy\u2019n addas i ddechreuwyr fel bod modd i bawb ei ddefnyddio.\u2019"}, {"text_idx": "#000016", "text": "Yr e-feic newydd a brynwyd yn rhan o\u2019n menter feicio."}]